Edizzjoni suċċess minn kull lat. Hekk iddeskrivew is-serata finali tal-Junior Eurovision Song Contest l-ogħla uffiċċjali tal-European Broadcasting Union, id-delegazzjonijiet u l-media barranija u fuq kollox il-pubbliku Malti bi kliem ta’ tifħir għall-organizzaturi lokali: il-Public Broadcasting Services u t-talenti tal-ħaddiema tax-xandir nazzjonali u magħhom il-kontribut ta’ ħafna oħrajn. Is-serata offriet spettaklu mill-isbaħ ta’ mużika u kant mis-16-il pajjiż li ħadu sehem. Ir-rebbieħ hu Vincenzo Cantiello ta’ 14-il sena mill-Italja bil-kanzunetta, “Tu Primo Grqande Amore”.  Kliem ta’ tifħir ukoll għall-interpretazzjoni ta’ “Diamonds” minn Federica Falzon b’Malta kklassifikat fir-raba’ post. It-12-il edizzjoni tal-Junior Eurovision Song Contest issa hu kapitlu magħluq. Il-ħidma tal-Public Broadcasting Services ġiet rikonoxxuta mhux biss mill-Uffiċjali tal-European Broadcasting Union iżda ukoll mill-membri tal-media u d-delegazzjonijiet barranin. L-ispettaklu dam madwar sagħtejn u nofs u xxandar f’għadd ta’ pajjiżi Ewropej u f’oħrajn, saħansitra fl-Awstralja. Apparti s-16-il kanzunetta, is-serata finali kellha taħlita ta’ ġeneri differenti ta’ mużika akkumpanjata bi żfin fuq il-palk. Magħhom vetrina ta’ dak li joffru l-ġżejjer Maltin u l-ħajja f’Malta murija waqt il-kartolini abbinati ma’ kull kanzunetta . . . u l-ftuħ b’xeni ta’ Malta mill-ogħli. Il-kanzunetta rebbieħa ta’ dan il-festival kienet ‘Tu primo Grande Amore’, kantata minn Vincenzo Campiello. Vincenzo ddeskriva l-esperjenza f’Malta bħala waħda fantasika. Il-kanzunetta ‘Diamonds’ kantata mill-ambaxxattriċi Maltija Federica Falzon intlaqgħet b’applaws qawwi mill-udjenza preżenti. Il-Kap Eżekuttiv tal-PBS Anton Attard, li mexxa din il-produzzjoni, esprima sodisfazzjon għall-apprezzament li ntwera għas-serata finali. Is-sett u l-palk armat fil-post li fl-imgħoddi kien jilqa’ s-shipbuilding fil-Marsa se jerġa jintuża matul il-ġimgħa d-dieħla, bil-Malta Eurovision Song Contest, il-Ġimgħa u s-Sibt li ġej. Il-produzzjoni kellha wkoll kliem ta’ tifħir mill-Prim Ministru Joseph Muscat li qal li din kienet turija oħra ta’ dak li kapaċi jagħmlu l-Maltin.